JY LEES NOU Beskerm jouself en jou familie teen beroerte
Ma's is soms so besorg oor hul kinders se gesondheid dat hulle vergeet om ook na hulself te kyk. Laat staan die gewoonte om vinnig iets te ete te gryp terwyl jy agter jou kinders aanhol, en sluit meer groente en vrugte in jou dag in – dit kan jou beskerm teen beroerte!
Onlangse navorsing waarvan die uitslag in die British Medical Journal gepubliseer is, toon die kalium in vrugte en groente werk voordelig in op bloeddruk. Twee of drie ekstra porsies groente of vrugte per dag kan jou risiko vir beroerte verlaag.
Die navorsers het meer as 128 000 gesonde deelnemers ondersoek en bevind meer kalium per dag (3-4 g) verminder die risiko vir 'n beroerte met 'n kwart.
Die Wêreldgesondheidsorganisasie het vir die eerste keer riglyne vir kaliuminname bekendgemaak en sê volwassenes moet meer as 4 g kalium per dag inkry, wat neerkom op vyf porsies kaliumryke vrugte en groente per dag.